**ΔΕΛΤΙΟ ΤΥΠΟΥ**  
**Επίσκεψη του Δημάρχου Λευκάδας στον Οίκο Πρόνοιας Ηλικιωμένων Λευκάδας (ΓΗΡΟΚΟΜΕΙΟ)**

Τον Οίκο Πρόνοιας Ηλικιωμένων Λευκάδας επισκέφθηκε, ενόψει των εορτών του Πάσχα, ο Δήμαρχος Λευκάδας, κ. Ξενοφών Βεργίνης. Τον Δήμαρχο συνόδευσε ο Αντιδήμαρχος κ. Γεράσιμος Άρματας, ενώ κατά την άφιξή τους υποδέχθηκε θερμά ο Διευθυντής του Ιδρύματος, π. Παπαναγιώτης Ζαβιτσάνος.

Η επίσκεψη πραγματοποιήθηκε σε ιδιαίτερα θερμό και ανθρώπινο κλίμα. Ο Δήμαρχος είχε την ευκαιρία να συνομιλήσει με τους ηλικιωμένους συμπολίτες μας με ειλικρινές ενδιαφέρον και σε ένα κλίμα οικειότητας και αλληλοσεβασμού.

Κατά τη διάρκεια της επίσκεψης, ο κ. Δήμαρχος εξήρε το σημαντικό έργο που επιτελεί το προσωπικό του Ιδρύματος υπό την ηγεσία του Σεβασμιότατου Μητροπολίτη της Μητρόπολης Λευκάδας και Ιθάκης και διαβεβαίωσε πως η Δημοτική Αρχή παραμένει αρωγός στις προσπάθειες που καταβάλλονται για την παροχή αξιοπρεπούς φροντίδας στους ηλικιωμένους συμπολίτες μας.

Με αφορμή την εορταστική περίοδο, ο Δήμαρχος και ο Αντιδήμαρχος ευχήθηκαν σε όλους Καλό Πάσχα με υγεία, αγάπη και ελπίδα.

Από το Δήμο Λευκάδας